b'\n_START_ARTICLE_\nJ\xe2\x80\x99Nathan Bullock\n_START_SECTION_\nYliopisto ja kansainv\xc3\xa4lisen uran alku\n_START_PARAGRAPH_\nBullock pelasi koripalloa Clevelandin osavaltionyliopistossa vuosina 2005\xe2\x80\x932009. H\xc3\xa4n pelasi my\xc3\xb6s amerikkalaista jalkapalloa, jossa yritti NFL-joukkue New York Jetsiin mutta karsiutui lopullisesta kokoonpanosta. Bullock keskittyi t\xc3\xa4m\xc3\xa4n j\xc3\xa4lkeen koripalloon ja pelasi Australiassa ja Belgiassa, miss\xc3\xa4 h\xc3\xa4n loukkaantui ja j\xc3\xa4tti joukkueensa joulukuussa 2010. Kaudella 2011\xe2\x80\x932012 Bullock pelasi islantilaisessa UMF Grindav\xc3\xadkissa, joka voitti kyseisell\xc3\xa4 kaudella Islannin runkosarjan, cupin ja mestaruuden.\n_START_SECTION_\nIsrael ja Suomi\n_START_PARAGRAPH_\nKaudeksi 2012\xe2\x80\x932013 Bullock siirtyi Suomeen, Kauhajoen Karhuun, joka sijoittui Korisliigassa lopulta nelj\xc3\xa4nneksi h\xc3\xa4vitty\xc3\xa4\xc3\xa4n pronssiottelussa Joensuun Katajalle. Bullock oli Karhun koko kauden paras pisteidentekij\xc3\xa4. Syksyll\xc3\xa4 2013 Bullock yritti p\xc3\xa4\xc3\xa4st\xc3\xa4 D-Leaguejoukkue Maine Red Clawsin lopulliseen kokoonpanoon mutta karsiutui. Kauden 2014\xe2\x80\x932015 Bullock aloitti israelilaisissa divisioonajoukkueissa. Helmikuussa 2015, hieman ennen siirtoajan umpeutumista, Bullock ja suomalainen Tampereen Pyrint\xc3\xb6 tekiv\xc3\xa4t loppukauden mittaisen pelaajasopimuksen. Bullock korvasi Ranskaan l\xc3\xa4hteneen Will Harrisin joukkueen fyysisen\xc3\xa4 pelaajana. Aamulehden toimittaja arvoi kauden p\xc3\xa4\xc3\xa4tytty\xc3\xa4, ett\xc3\xa4 jos voimakas Bullock olisi hieman pitempi, olisi h\xc3\xa4n hallinnut korinalustaa. Baltian liigassa Bullock ehti pelata 13 minuuttia yhdess\xc3\xa4 pudotuspeliottelussa BK Ventspilsia vastaan._NEWLINE_Syksyn 2015 Bullock pelasi j\xc3\xa4lleen Israelissa, toiseksi korkeimman sarjatason Elitzur Yavnessa 14,5 pisteen, 7,3 levypallon ja 3,4 koriinjohtaneen sy\xc3\xb6t\xc3\xb6n keskiarvoilla. Tammikuun 2016 lopulla h\xc3\xa4n palasi Suomeen ja Tampereen Pyrint\xc3\xb6\xc3\xb6n. Bullock vahvisti Pyrint\xc3\xb6\xc3\xa4 v\xc3\xa4litt\xc3\xb6m\xc3\xa4sti muun muassa levypallopeliss\xc3\xa4: h\xc3\xa4n esimerkiksi otti 19. helmikuuta Salon Vilpasta vastaan kahdeksan hy\xc3\xb6kk\xc3\xa4yslevypalloa, joista viimeisest\xc3\xa4 h\xc3\xa4n tippasi viime sekunnin voittokorin. Pyrint\xc3\xb6 sijoittui runkosarjassa nelj\xc3\xa4nneksi, ja Bullockin runkosarjakeskiarvot olivat 15,4 pistett\xc3\xa4, 7,6 levypalloa ja 2,4 koriinjohtanutta sy\xc3\xb6tt\xc3\xb6\xc3\xa4. Pyrint\xc3\xb6 voitti pudotuspeleiss\xc3\xa4 puoliv\xc3\xa4lieriss\xc3\xa4 Bisonsin ja v\xc3\xa4lieriss\xc3\xa4 Helsinki Seagullsin ja sai loppuotteluihin vastaansa Kouvot, joka voitti Suomen mestaruuden 1\xe2\x80\x934-otteluvoitoin. Ensimm\xc3\xa4isen SM-mitalinsa, hopean, saavuttanut Bullock kuului Aamulehden kaudenp\xc3\xa4\xc3\xa4t\xc3\xb6sarviossa joukkueen harvoihin onnistujiin._NEWLINE_Hyv\xc3\xa4n kauden j\xc3\xa4lkeen Bullockista oltiin kiinnostuneita niin Suomessa kuin ulkomailla. 20. elokuuta 2016 h\xc3\xa4n teki j\xc3\xa4lleen sopimuksen Pyrinn\xc3\xb6n kanssa.\n_START_SECTION_\n2017\xe2\x80\x93\n_START_PARAGRAPH_\nPyrinn\xc3\xb6n j\xc3\xa4lkeen Bullock pelasi muun muassa Filippiineill\xc3\xa4 ja Etel\xc3\xa4-Koreassa.\n_START_SECTION_\nPelityyli ja ominaisuudet\n_START_PARAGRAPH_\nBullock on yli satakiloisena painava 196-senttiseksi koripallon laitahy\xc3\xb6kk\xc3\xa4\xc3\xa4j\xc3\xa4ksi, mutta t\xc3\xa4h\xc3\xa4n n\xc3\xa4hden suhteellisen liikkuva. Amerikkalaisessa jalkapallossa h\xc3\xa4nen paino\xe2\x80\x93pituussuhteensa on tavallisempi. Bullock on kuitenkin osin voimakkuutensa ja painonsa sek\xc3\xa4 liikkuvuutensa ansiosta hyv\xc3\xa4 levypallopelaaja, ja h\xc3\xa4nt\xc3\xa4 on usein kuvailtu "vahvarakenteiseksi" tai "v\xc3\xa4kivahvaksi". Voimakkuutensa johdosta h\xc3\xa4n pystyy puolustamaan my\xc3\xb6s sis\xc3\xa4pelaajia vaikka j\xc3\xa4\xc3\xa4kin pituudessa n\xc3\xa4it\xc3\xa4 lyhyemm\xc3\xa4ksi. Lis\xc3\xa4ksi h\xc3\xa4n heitt\xc3\xa4\xc3\xa4 tarkasti._NEWLINE_Pyrint\xc3\xb6\xc3\xa4 valmentanut Ilkka Palviainen kuvaili Bullockia elokuusa 2016 "monipuoliseksi ty\xc3\xb6juhdaksi". Palviaisen mukaan Bullock pystyy pelaamaan kumpaakin laitahy\xc3\xb6kk\xc3\xa4\xc3\xa4j\xc3\xa4n pelipaikkaa, on voimakas ja hyv\xc3\xa4 levypalloissa, monipuolinen puolustaja ja hyv\xc3\xa4 kaukoheitt\xc3\xa4j\xc3\xa4.'